The Legend of Zelda: Breath of the Wild

The Legend of Zelda: Breath of the Wild – 2017 m. nuotykių videožaidimas, 19-a „The Legend of Zelda“ žaidimų serijos dalis, sukurta ir išleista Japonijos kompanijos „Nintendo“ „Switch“ ir „Wii U“ konsolėms. Žaidimas sulaukė aukšto kritikų įvertinimo, vidutiniškai 97 iš 100 vidurkiu metacritic.com suvestinės duomenimis.

Pirmasis žaidimo techninis demo buvo pademonstruotas 2013 m. ir žaidimas anonsuotas išleidimui 2015 m., tačiau vėliau išleidimo data nukelta. „Breath of the Wild“ demo versija pristatyta 2016 m. E3 parodoje, žaidimas anonsuotas išleidimui 2017 m. kovo 3 d. „Wii U“ platformai ir dar neišleistai konsolei, kodiniu pavadinimu „Nintendo NX“ (vėliau „Nintendo Switch“). 

Žaidimas yra suderintas su „Nintendo“ leidžiamomis žaislų amiibo figūrėlėmis su NFC funkcija. Žaidėjai gali įsigyti žaidimo praplėtimus su nauju siužetu, požemių lygiu ir kt.

Nintendo“ paskelbė, kad per keturias debiutines savaites iki kovo 31 d. pardavė 3,84 mln. žaidimo kopijų „Switch“ ir „Wii U“ konsolėms kartu. 2018 m. I ketvirčio duomenimis žaidimas išplatintas 8,48 mln. vnt. „Switch“ ir 1,5 mln. vnt. tiražu „Wii U“ konsolei ir tapo populiariausiu serijos žaidimu istorijoje.

Apie žaidimą

Siužetas 
Ilgą laiką Hairulės karalystėje buvo taika ir ramybė, gyventojai naudojosi senovės Šyka genties ypatingomis technologijomis, kurių pažymėti objektai švytėdavo mėlynai. Vieną dieną į karalystę įsiveržė blogio demonas Calamity Ganon. Iš senovės istorijos buvo žinota, kad šį blogį gali sustabdyti princesė su paveldėta galia ir herojus su stebuklingu kardu, padedami senovės mašinų. Karalystės gyventojai atkasė mašinas. Karaliaus duktė Zelda ir herojus Link buvo pasiruošę įveikti blogį, tačiau demonas juos pergudravo − jis užvaldė mašinas ir nukreipė jas prieš karalystės gyventojus. Herojus Link buvo sunkiai sužeistas, princesė Zelda savo galiomis sugebėjo suvaldyti demoną, bet ne nugalėti. Sužeistas Link buvo perneštas į požeminę šventyklą, kurioje po 100 metų jį pažadina paslaptingas balsas...

Mechanika 

„Breath of the Wild“ yra vieno žaidėjo žaidžiamas žaidimas. Žaidimo erdvė yra atviro pasaulio, sudaryta iš kalnų, lygumų ir miškų, sukurtų 3D kompiuterine grafika. Jos erdvėje pagrindinis herojus Link gali laisvai pasirinkti savo judėjimo kryptis pėsčiomis arba žirgais, nuo viršukalnių leidimuisi naudoti parasparnį. Čiuožimui nuo kalvų herojus gali naudoti skydą. Herojus gali lipti medžiais ir uolomis, naudoti aplinkos elementus kovai su priešininkais (nuridenti akmenis, padegti žolę, kirsti medžius), prisėlinti prie priešininkų. Su įgytomis runomis atsiveria naujos galimybės: mėtyti bombas, kurios gali išsprogdinti uolas, magnetiškai judinti metalinius objektus, iš vandens kurti ledo luitus, kuriais galima lipti, ir trumpam sulėtinti judančius objektus. Šie sugebėjimai padeda spręsti aplinkos galvosūkius, pasiekti įprastai nepasiekiamus objektus. Su priešininkais tiesiogiai kovojama kardais, kuokomis, kirviais, lanku su strėlėmis ir pan.

Žaidimo erdvėje ieškomi įvairūs objektai, juos pameta nugalėti priešininkai. Didesnės vertės objektai randami išslapstytose skryniose. Sveikatos rezervus Link gali atstatyti susimedžiojęs ir išsikepęs maisto kartu su žolelėmis, vaisiais, grybais. Viena žaidimų serijos naujovių –  ginklų, skydų susidėvėjimas, po kurio juos reikia pakeisti naujais. Link gali naudotis keliais, žaidimo eigoje rastais aprangos rinkiniais, pavyzdžiui, kalnuose reikalingi šiltesni drabužiai, kad herojus nesušaltų. Žaidime yra dienos-nakties ciklas, pavaizduoti atmosferiniai efektai, pavyzdžiui, debesų šešėlių slinkimas. Link gali leistis į požemius įgyvendinti misijas.  Pirmą kartą „The Legend of Zelda“ serijos istorijoje buvo įgarsinti veikėjų balsai, tačiau Link neištaria nei žodžio, kaip ir ankstesniuose žaidimuose. Dauguma pokalbių tarp Link ir kitų veikėjų vaizduojami tik teksto languose. Be pagrindinės žaidimo misijos galima vykdyti daug šalutinių.

Išnašos

Nuorodos 
 Oficiali svetainė
 „The Guardian“
 „The Telegraph“
 „Polygon“

2017 kompiuteriniai žaidimai
Nuotykių žaidimai
Fantastiniai kompiuteriniai žaidimai